Komuniké
z rokovania Legislatívnej rady vlády SR zo dňa 3.8.2004 
Legislatívna rada vlády SR dnes rokovala na svojom 80. zasadnutí pod vedením svojho predsedu Daniela Lipšica a podpredsedníčky Lucie Žitňanskej. 
Prvým bodom rokovania bol návrh zákona o konkurze a reštrukturalizácii a o zmene a doplnení niektorých zákonov. Obsahom návrhu zákona je nová právna úprava konkurzu a reštrukturalizácie, ktorá zohľadňuje osobitosti slovenského právneho, ekonomického a podnikateľského prostredia a rieši problematické otázky v tejto oblasti. Základom na vypracovanie návrhu zákona bol legislatívny zámer zákona o úpadku, ktorý bol schválený vládou Slovenskej republiky uznesením č. 714 zo dňa 16. júla 2003. Účelom navrhovanej právnej normy je umožniť kolektívne uspokojenie veriteľov dlžníka, ktorý je v úpadku, a to speňažením jeho majetku alebo vyriešením jeho majetkových pomerov iným prijateľným spôsobom pre veriteľov tak, aby miera uspokojenie bola pokiaľ možno čo najvyššia. 
Legislatívna rada uložila predkladateľovi zapracovať pripomienky prijaté na jej rokovaní a návrh v novom znení v prípade zapracovania všetkých pripomienok odporučila vláde schváliť.
Druhým bodom rokovania bol návrh zákona o správcoch. Predkladaný návrh zákona o správcoch má za ciel vytvoriť silne formálny model regulácie výkonu činnosti správcov, čo vyplýva z dôležitosti role kvalifikovanosti správcov v stále rastúcej zložitosti ekonomiky, z potreby redukovať administratívnu záťaž súdov a z potreby mať systém, ktorý je transparentný a spoľahlivý (t.j. predvídateľný pre užívateľov a chránený pred korupciou). 
Legislatívna rada uložila predkladateľovi zapracovať pripomienky prijaté na jej rokovaní a návrh v novom znení v prípade zapracovania všetkých pripomienok odporučila vláde schváliť. 
Tretím bodom rokovania bol návrh legislatívneho zámeru zákona o športe. Účelom novej právnej úpravy má byť zásadná zmena v systematike ako aj v obsahu právnej úpravy športu. Na rozdiel od súčasnej čiastkovej a všeobecnej úpravy sa predkladá úplne nová komplexná právna úprava v oblasti základných definícií v športe, organizačnej štruktúry športových aktivít, prenosu kompetencií a finančných prostriedkov, vymedzenia základných oblastí verejného záujmu a v oblasti novej právnej úpravy profesionálneho športu a statusu profesionálneho športovca. 
Legislatívna rada uložila predkladateľovi zapracovať pripomienky prijaté na jej rokovaní a návrh v novom znení v prípade zapracovania všetkých pripomienok odporučila vláde schváliť. 
Štvrtým bodom rokovania bol návrh nariadenia vlády Slovenskej republiky, ktorým sa ustanovujú minimálne bezpečnostné a zdravotné požiadavky na zvýšenie úrovne zdravotnej starostlivosti poskytnutej na námorných plavidlách plávajúcich pod štátnou vlajkou Slovenskej republiky. Predloženým návrhom sa ustanovujú minimálne požiadavky na zabezpečenie zdravotnej starostlivosti na plavidlách plaviacich sa na mori. Námorné plavidlá musia mať primerané zdravotnícke vybavenie tak, aby sa osobám na námornom plavidle mohla poskytnúť nevyhnutná zdravotná starostlivosť. 
Legislatívna rada uložila predkladateľovi zapracovať pripomienky prijaté na jej rokovaní a návrh v novom znení v prípade zapracovania všetkých pripomienok odporučila vláde schváliť.